钦定古今图书集成/方舆汇编/职方典/第1324卷 > 《玲珑岩记》戴科
## 钦定古今图书集成/方舆汇编/职方典/第1324卷 > 《玲珑岩记》戴科

五岭，楚、粤之界也，交、广诸州居其南，故称百粤者曰
岭外云。五岭皆崇高峻阻，而大庾岭为最。岭之下为
雄郡。郡之南九十里为始兴县，县之南十里为杨公
岭，其平原中有二山，负石齿齿，无膏土，少草树，石隙
间亦生之，故其山苍碧色。二山对峙，右山小，左山大，
左山多岩洞，岩洞之中多相通，故邑人呼之曰“玲珑
岩”云。山之外，石笋嶙峋，如旗如帜，如戈如戟，如矛如
盾，如犀如象，如马如鹿，如鹰隼之搏击，如狐兔之潜
藏，如奇花之开丽，如异卉之萌茁，如游云之变幻，如
落霞之腾衍。环山周遭，自址至巅，皆石也，则皆状也。
取而扣之，作金玉声。登高未有路，蹑石笋以上。上其
巅望之，四山环抱，平畴广野，远村近落，城郭闾阎，溪
涧陂池，林麓沟涂，蔚如也。山之址为池十亩有奇，形
如半璧，春夏芙蕖甚盛，秋冬水净如鉴。有渠入山下
出山背，可溉田百馀亩。池之上，平冈横亘，自东徂西，
与此山称。冈之外，崇峦绝𪩘，高入云霄，列如屏障。山
之内虚空者为岩洞，“其中石乳融结千百，或青白黄
紫异其色，或上出，或”下垂，或列之壁，或藏之窍，皆有
状状甚奇。曰“半月岩”，其形如月之弦也。曰“天光岩”，其
光上射于天也。曰“观音岩”，乳石如神像也。天光去半
月不百武，观音在天光之后，有上下洞。下洞石壁之
上有小孔，穿而入之，可登。上洞有擎天柱，屹立于峒
之中，宛若楼阁然。俯而视之，下洞之壁如梵宫所塑
者。仰而观之，城村山墅，苍茫入目，盖岩之最奇处也。
由观音岩而北，少右而下，有冲虚岩，金莲上垂，碧水
下注焉。由冲虚岩沿石磴上数级，曰“转身岩”，取释氏
轮回之说也。其南向之闳敞者，曰“狮象岩。”石乳上悬
者如杵，下突者如臼。磨薄其石，置之器中，二石相离
少许，沃以酰则相就合，亦可异也。旁有乳结石，如狮
象状，象白而狮青，盖咫尺而色殊焉。循狮象岩而上
数级，少南岩上垂乳，状如骊龙，头角爪鬣宛然具有
水从颔中出，不盈不涸，瑞草生于其上，故其名曰“玉
龙岩。”岩之北有幽窦焉，窅窅然不敢入，必秉烛乃可
直抵其奥，有丹灶在焉，世传为葛稚川烧炼处。洞之
顶有隙光，耿耿透于上岩，故其名曰“通天岩。”其他小
而可坐可卧，大而可庐可室，无处无之，未可以筹计
指数。此皆大造炉锤之所成，而非人力之所能与，宁
非天下之奇观耶？若夫隐而未显，剥而未复，天地之
秘未尽泄，人士之目未尽睹，则又不知其几何也？戴
子夙有山水癖，过名山川必访之。先守广时，雄郡理
殷君濡为予道此岩之胜，心向往焉。顷归自罗浮，遇
雄郡守林君应节于韶石之下，又相与谭其胜。始兴
令谢君成贤来款曲，居数日，遍搜岩之奇，复按邑志
证之，盖有志所未及载者。谢君属为记，科不敏，窃以
张曲江公产此地，凿山通道，古今人颂之，而于此岩
未尝为之表暴。韩昌黎公过始兴江口，有《〈感怀〉之作》
“自江口至岩，方十馀里耳，未尝一至其地。君子察于
此，则于岩穴之士怀才抱奇，不能超达以自见于世
者，可类推矣。悲夫！”